1Conojel i winak queta'am, 'o jun chiwe chi u 'anom rixokil che ucab u chuch. Ile, lic n-'us taj, lic nim laj mac chique i winak; n-queje tene quiqui 'an ique chi ne te aj cojol u 'ij i Dios. 2Xui-ri ¡yix to' qui 'an nim che iwib! ¿Wuchac n-quix bison ta che ile? I achi chi ca tijin chu 'anic ile, ¿wuchac n-iwesam ta chixol? 3Katzij, n-in ta chila iwu', péro in no'oj 'o iwu'. Ya in ch'obom chic wach i tojbal u mac i achi-le, lic pacha in 'o chila iwu'. 4Yix chi molo iwib rumal ile; y xak in no'oj yin 'o na iwu' chila. Are qui mol iwib, chi tz'onoj i tobal iwe che i Kajwal Jesucrísto; i u cho'ab i Kajwal Jesus 'o na 'uri iwu'. 5I achi-le, chiwesaj chixol; chi ya can pu'ab i Satanas (chi itzel), man i u ch'acul ca sachsax ni u wach, xui-ri i ranima ca totaj na, are ca c'un chal i Kajwal Jesucrísto. 6Yix, n-cu maj taj qui 'an nim che iwib. We 'o jun chixol lic ca tijin chu 'anic u mac, we n-quiwesaj taj, i juban quiqui 'an tan chic que. Que'elok pacha i tzij chi lic iweta'am yix: "I cunbal re i caxlanwa, we cocsax jubi' che i arin, juntir ca 'e chupam ronojel." 7Chiwesaj chixol, man cwaj yin ix jutzobaj lic ix ch'am. Ix pacha i caxlanwa chi ca tijaw chupam ka nima'ij páscua; i caxlanwa-le, ca 'ani che i 'or c'ac', n-ta pich' cunbal coc che. Yoj wachalal, are i 'ij iri oj 'o che i ka nima'ij páscua, man i ka q'uexel yoj ya camsam chic chuwach i Dios. Are i ka q'uexel-le, are i Crísto. 8Rumal-i, caka 'an che i ka c'aslemal 'ij 'ij pacha jun nima'ij chuwach i Dios; n-cu maj taj caka 'an i n-'us taj pacha i ujer. Chaka mayij u 'onquil i mal, xak i mac atzalal. Chaka 'ana i 'utz i chom ronojel ka c'ux; maka 'an queb che ka palaj. 9Che chic jun in wuj, in bim chiwe chi miwachi'ilaj iwib cu' winak chi quiqui kajsaj qui 'ij cu' i n-cachi'il ta quib. 10N-xin bij taj we su' quix 'el chiquixol conojel i je 'o chuwach i jyub ta'aj chi quiqui 'an i n-'us tajle, xak ni'pa i to' cacaj ca q'uiar qui beyomal, xak ni'pa i quiqui 'an ela', xak ni'pa i quiqui coj u 'ij jun tiox xa ril 'antalic. Ique-le, n-ta módo quix 'el chiquiwach, xui we quix 'el chi, chuwach i jyub ta'aj. 11I usuc' i xin bij are iri: miwachi'ilaj iwib ru' jun chi pacha tak co'on kachalal che rib we xa co'on i n-'us taj ru' u ch'acul, o xa cu rayij i n-re taj, xak ni'pa i quiqui coj u 'ij jun tiox xa ril 'antalic, xak ni'pa i c'ax que ch'awic; xak ni'pa je 'abarel laj tak winak, o we xak xa je ili'om; mi tene qui tij i wa cu' tak ique-le. 12Man yin, n-we tu 'atic tzij piquiwi i ne te kachi'il; are i Dios ca 'ataw tzij piquiwi ique. Xui-ri yix, chikul 'o wi u 'atic tzij chique i je 'o pi tzobajil, Rumal-i, chiwesaj chixol yix i achi-le chi aj 'anol mac.
1 CORINTIOS 5